b"\n_START_ARTICLE_\nWoody Guthrie\n_START_SECTION_\nBakgrunn\n_START_PARAGRAPH_\nGuthrie var f\xc3\xb8dt i Okemah, Oklahoma, en liten utkantby i Okfuskee County, i 1912, som den andre barnet til Nora Belle (f\xc3\xb8dt Sherman) og Charles Edward Guthrie. Hans foreldre oppkalte ham etter Woodrow Wilson, den gang guvern\xc3\xb8r av New Jersey og kandidat som president for det demokratiske partiet. Hans far var g\xc3\xa5rdsarbeider og lokal politiker som ogs\xc3\xa5 fors\xc3\xb8kte \xc3\xa5 spekulere i landeiendommer. Hans mor var f\xc3\xb8dt i Kansas og \xc3\xb8vde en sterk p\xc3\xa5virkning p\xc3\xa5 s\xc3\xb8nnen. _NEWLINE_Faren var aktivt involvert i politikken i Oklahoma for demokratene og en kandidat for en posisjon i fylket. N\xc3\xa5r han var p\xc3\xa5 tur for \xc3\xa5 holde taler ble han ofte fulgt av sin s\xc3\xb8nn. Charles Guthrie var involvert i lynsjingen av Laura og Lawrence Nelson, en afroamerikansk mor og hennes s\xc3\xb8nn, i n\xc3\xa6rheten av Okemah den 25. mai 1911.  Woody Guthrie kom til \xc3\xa5 skrive tre sanger om denne hendelsen, og sa senere at hans far Charles ble medlem av Ku Klux Klan. _NEWLINE_Guthries f\xc3\xb8rste familieliv var p\xc3\xa5virket av flere branner, inkludert en som f\xc3\xb8rte til at de mistet deres hjem i Okemah. Hans s\xc3\xb8ster Clara d\xc3\xb8de senere i brann fra kullolje (benyttet for oppvarming) da han var sju, og hans far ble alvorlig brent i en p\xc3\xa5f\xc3\xb8lgende kulloljebrann. Guthries mor Nora var rammet av Huntingtons sykdom, skj\xc3\xb8nt familien visste ikke om det p\xc3\xa5 denne tiden. Sykdommen f\xc3\xb8rte til demens og muskelsvinn. Hun ble til sist lagt inn p\xc3\xa5 en institusjon, Oklahoma Hospital for the Insane, hvor hun d\xc3\xb8de i 1930 av sykdommen. Woody Guthrie var fjorten \xc3\xa5r da hun ble innlagt. Senere opplevde han sin fars finansielle og fysiske ruin._NEWLINE_I 1931, under den store depresjonen som ogs\xc3\xa5 n\xc3\xa5dde Okemah, dro Guthrie i en alder av nitten \xc3\xa5r til Pampa i Texas hvor han i 1933 giftet seg med Mary Jennings, den yngre s\xc3\xb8steren av en venn og musiker ved navn Matt Jennings. Sammen fikk Woody og Mary barna Gwen, Sue og Bill. Det var sammen med Matt Jennings og Cluster Baker at Guthrie gjorde sitt f\xc3\xb8rste fors\xc3\xb8k p\xc3\xa5 en musikalsk karriere ved \xc3\xa5 danne musikkgruppen \xc2\xabThe Corn Cob Trio\xc2\xbb. _NEWLINE_Selv om depresjonen gjorde det vanskelig \xc3\xa5 fors\xc3\xb8rge familien, gjorde Dust Bowl som \xc3\xb8dela Midtvesten av USA i 1935 det helt umulig. P\xc3\xa5 grunn av mangel p\xc3\xa5 arbeid dro han vestover som en del av massevandringen av ofre for sandstormen som hadde lagt mange g\xc3\xa5rder \xc3\xb8de. Disse g\xc3\xa5rdsarbeiderne og arbeidsledige, som var kjent som \xc2\xabOkies\xc2\xbb, kom fra Oklahoma, Kansas, Tennessee og Georgia. De er skildre av John Steinbeck i Vredens druer. Uten penger og uten mat haiket Woody Guthrie, snek seg med godstog, og gikk til fots til California.\n_START_SECTION_\nFolkemusikeren\n_START_PARAGRAPH_\nEtter at han kom til California i 1937 opplevde Guthrie noe han oppfattet som forakt og til og med hat de fastboende i California n\xc3\xa6rte for nykommerne og for \xc2\xabde p\xc3\xa5 utsiden\xc2\xbb. Dette avspeiler seg i noen av hans sanger, slik som p\xc3\xa5 albumet Dust Bowl Ballads fra 1940: \xc2\xabI Ain't Got No Home\xc2\xbb, \xc2\xabGoin' Down the Road\xc2\xbb, \xc2\xabFeelin' Bad\xc2\xbb, \xc2\xabTalking Dust Bowl Blues\xc2\xbb, \xc2\xabTom Joad\xc2\xbb, \xc2\xabDo Re Mi\xc2\xbb og \xc2\xabHard Travelin'\xc2\xbb.\n_START_SECTION_\nRadikalisering\n_START_PARAGRAPH_\nI sine radioprogrammer i 1937 p\xc3\xa5 KFVD i Los Angeles, og XELO p\xc3\xa5 den andre siden av den meksikanske grensen, hadde Guthrie og hans syngende partner Maxine Lefty-Lou Crissman et forum hvor han kunne kommentere dagsaktuelle temaer fra korrupte politikere, advokater og forretningsfolk, til \xc3\xa5 lovprise de humanistiske prinsippene til Jesus, Pretty Boy Floyd og fagforeningsledere._NEWLINE_I 1939 eller 1940 flyttet Guthrie til New York, og ble omfavnet b\xc3\xa5de av radikale p\xc3\xa5 venstresiden og av folkemusikkmilj\xc3\xb8ene. Han gjorde antageligvis sin f\xc3\xb8rste virkelige musikkinnspilling der. Den besto av flere timer med samtaler og sanger, innspilt av folklorist Alan Lomax for Kongressens bibliotek, men ogs\xc3\xa5 for en albumutgivelse, Dust Bowl Ballads, for Victor Records i Camden, New Jersey. Han begynte ogs\xc3\xa5 \xc3\xa5 skrive sin selvbiografi, Bound for Glory, som ble ferdig og utgitt i 1943, midt under den andre verdenskrig.\n_START_SECTION_\nDenne maskinen dreper fascister\n_START_PARAGRAPH_\nI mai 1941 fikk han i oppdrag av innenriksdepartement og administrasjonen for kraftlaget i byen Bonneville \xc3\xa5 skrive sanger om elven Columbia River og utbyggingen av dammen for den framtidige kraftstasjonen. De mest kjente av disse sangene er \xc2\xabRoll On, Columbia\xc2\xbb og \xc2\xabGrand Coulee Dam\xc2\xbb. Omtrent p\xc3\xa5 samme tid m\xc3\xb8tte han den senere kjente folkemusikeren Pete Seeger, og opptr\xc3\xa5dte sammen med Almanac Singers. Han flyttet ogs\xc3\xa5 inn sammen med disse i Alamanac House-kollektivet i Greenwich Village._NEWLINE_Opprinnelig skrev og sang Guthrie sine antikrigssanger med Alamanac Singers, men etter hvert bevegde b\xc3\xa5de han og gruppen seg, sammen med sosialist- eller kommunist-milj\xc3\xb8et som de ble assosiert med, inn i kampen mot fascismen. Guthrie skrev slagordet \xc2\xabDen maskinen dreper fascister\xc2\xbb p\xc3\xa5 gitaren sin. Han deltok i handelsfl\xc3\xa5ten (Merchant Marine), hvor han tjenestegjorde sammen med andre folkesangere som Cisco Houston, og deretter i h\xc3\xa6ren._NEWLINE_I 1944 m\xc3\xb8tte han Moses \xc2\xabMoe\xc2\xbb Asch fra Folkways Records, hvor han for f\xc3\xb8rste gang spilte inn \xc2\xabThis land Is Your Land\xc2\xbb, sammen med en rekke andre sanger i l\xc3\xb8pet av de neste \xc3\xa5rene.\n_START_SECTION_\nSanger for mor og barn\n_START_PARAGRAPH_\nHan begynte \xc3\xa5 g\xc3\xa5 ut med Marjorie Mazia i 1942 og giftet seg endelig med henne i 1945 da han hadde permisjon fra h\xc3\xa6ren. De flyttet inn i et hus p\xc3\xa5 Mermaid Avenue p\xc3\xa5 Coney Island, og sammen fikk de fire barn, inkludert Cathy, som d\xc3\xb8de i en alder av fire \xc3\xa5r i en husbrann, og sendte Guthrie inn i en dyp depresjon, og Arlo Guthrie, som selv ble en kjent sanger og sangskribent. Det var i l\xc3\xb8pet av denne perioden han skrev og spilte inn Songs to Grow on for Mother and Child, en samling av musikk for barn, inkludert sangen \xc2\xabGoodnight Little Arlo (Goodnight Little Darlin')\xc2\xbb, skrevet da Arlo var omtrent ni \xc3\xa5r gammel.\n_START_SECTION_\nKampsanger\n_START_PARAGRAPH_\nMens han fortsatt skrev sanger med tema og tendens, ble han oppskaket av et flystyrt i 1948 hvor 28 meksikanske landarbeidere var blitt drept. De kom fra Oakland i California, og skulle deporteres til Mexico, og han skrev diktet \xc2\xabDeportee (Plane Wreck At Los Gatos)\xc2\xbb. Mange \xc3\xa5r senere ble det skrevet musikk til diktet av Martin Hoffman, og det har blitt spilt inn av artister som Pete Seeger, Dolly Parton, og ikke minst Arlo Guthrie._NEWLINE_\xc2\xabPastures of Plenty\xc2\xbb, skrevet omtrent p\xc3\xa5 samme tid, sympatiserer med forholdene som immigrantarbeiderne levde under, slik som lave l\xc3\xb8nninger, d\xc3\xa5rlige bo- og helseforhold og mangel p\xc3\xa5 sosiale rettigheter.\n_START_SECTION_\nSykdom\n_START_PARAGRAPH_\nMot slutten av 1940-tallet ble Woody Guthries helse d\xc3\xa5rligere, og hans oppf\xc3\xb8rsel ble ofte sterkt uberegnelig. Han forlot familien, reiste rundt sammen med Ramblin' Jack Elliott til California, hvor han giftet seg for tredje gang og ble far til atter et barn, f\xc3\xb8r han igjen kom tilbake til New York. Han ble diagnostisert med flere sykdommer, blant annet alkoholisme og schizofreni, f\xc3\xb8r det endelig ble oppdaget at han led av  Huntingtons sykdom (Huntington's chorea (HD)), en nedarvet sykdom som ogs\xc3\xa5 hadde \xc3\xb8delagt og til slutt gjort ende p\xc3\xa5 livet til hans mor."